Пасля службы за мной у саўгасе замацавалі трактар МТЗ-80, на якім перавозіў з палёў на жывёлагадоўчы комплекс сянажную масу, а зімою рыхтаваў тэхніку да выхаду ў поле. А як паступіў з Мінскага трактарнага завода новы МТЗ-1221, мне даверылі яго. Спяваць ад радасці хацелася на веснавым полі. Камфартабельная кабіна, лёгкасць у кіраванні. Штодня без асаблівай напругі перавыконваў заданні на падрыхтоўцы глебы да сяўбы. Да асноўнага заробку дабаўляліся прэміі. Абставілі новай мэбляй кватэру, якую нам выдзеліў саўгас.